Chechenistonda barqarorlik va adolat orasida temir zanjir
Checheniston rahbari Ramzan Qodirov uzoq yillardan beri jangarilarga qarshi keskin choralar ko’rib, yurtini terrorizmdan himoya qilib kelayotganini aytadi.
Grozniyda Ramzan Qodirovning marhum otasi, sobiq rahbar Ahmad Qodirov sharafiga bunyod etilgan masjiddamiz. Ahmad Qodirov 2004-yilda o’ldirilgan. Uning o’rniga o’g’lini tayinlagan Prezident Vladimir Putin nazarida Checheniston hozirda barqaror, terrorizmga toqat qilinmaydi. Ayrim chechenlar Qodirovni shafqatsizlik va huquqbuzarlikda ayblaydi. Jangarilarning ota-onalari, oilalari ham jazolanadi, deydi ular. “Checheniston ikki o’t orasida: bir tomonda jangarilar, ikkinchi tomonda esa diktatura. Radikallar ham xalqning qonini ichishga tayyor. Hukumat ham fuqarolarni ayamay, asossiz jazolashni odat qilgan”, - deydi “Memorial” huquq markazidan Oleg Orlov. Ramzan Qodirov Putinga sodiq. Muxolifat, uning fikricha, sotqinlar. Shu yilning fevral oyida chiqqan videoda muxolifatchilar o’ldirilayotganini ko’rasiz. O’tgan yilli Moskvada oppozitsioner Boris Nemtsov o’limida gumon qilinib, Ramzan Qodirovga aloqador odamlar, chechenlar, qo’lga olingan. “Ramzan Qodirov o’zini Putinning ukasidek tutadi. Ishonchi baland. Xohlagan ishini qila oladi, nafaqat Chechenistonda balki butun Rossiya bo’ylab”, - deydi tahlilchi Aleksey Malashenko. Qodirov Nemtsovning otib o’ldirilishiga aloqasi yo’qligini aytadi. Biroq uni o’ldirgan odam haqiqiy vatanparvar degan fikrda. Putin unga nima uchun tayanishi aniq, deydi Checheniston rahbari atrofidagi odamlar. Ikki urushdan tinkasi qurigan yurt bugun obod va tinch. Eng muhimi xotirjamli. Biroq Moskvada Ramzan Qodirovdan norozilar anchagina. Ular nazarida Chechenistonning “qoni qaynagan” rahbari nafrat hissini oshirib, butun mamlakatga raxna solmoqda. “Begunoh odamlarni azoblash yaxshilikka yetaklamaydi. Asossiz qamash, jazolash, o’ldirish hollari keng tarqalgan. Qarabsizki, jangarilarga qo’shilib ketayotganlar ham ko’p”,- deydi rus faollaridan biri. Qodirov aqidaparast, mutaassib, o’zboshimcha, subutsiz bir shaxs degan tanqid kuchli. Lekin Kreml pinagini buzmaydi. Chechenistonda hammasi joyida, deydi rasmiylar.